KIRJALLINEN KYSYMYS P-2840/97 komissiolle esittäjä(t): Patricia McKenna (V) (1. syyskuuta 1997)

Aihe: EU:n julkaisut Amsterdamin sopimusluonnoksesta

Euroopan komissio on osana Prince-tiedotusohjelmaa julkaissut kirjasen Uusi sopimus Euroopalle: kansalaisen opas. Se on julkaistu myös komission verkkosivuilla.

Ohjelman rahoitus on järjestetty EU:n vuoden 1997 talousarvion budjettikohdasta B3-306. Tämän budjettikohdan selvitysosan mukaan sopimuksen ratifiointia koskevaa tiedotusta ¨ei tule toteuttaa propagandatoimina vaan tehokkaana tiedottamis- ja vuoropuhelukeinona unionin kansalaisten ja yhteisön toimielinten välillä¨. Toimenpiteissä on myös ¨otettava huomioon kansalliset ja alueelliset erityispiirteet¨.

Huolimatta propagandan kieltämisestä moni voi pitää puheenjohtaja Santerin mainitussa kirjasessa olevaa esipuhetta innostuneena kannatuksena sopimukselle, jota EU:n johtajat eivät ole vielä allekirjoittaneet.

Tanskan ja Irlannin hallitukset ovat ilmoittaneet aikeistaan pitää Amsterdamin sopimusta koskeva kansanäänestys, kunhan sopimuksen lopullisesta versiosta on sovittu ja EU:n valtionpäämiehet ovat allekirjoittaneet sen.

Tanskassa hallitus vaatii, että kaikessa julkisesti rahoitetussa kansanäänestystä koskevassa tiedotuksessa esitetään argumentteja sekä puolesta että vastaan niin, että molemmat kannat ovat tasapainossa. Irlannin korkein oikeus päätti vuonna 1995, että julkisin varoin käytävät kiihkeät kansanäänestyskampanjat rikkovat Irlannin perustuslain Bunreacht na hÉireannin määräyksiä tasa-arvosta, kansanäänestysten puolueettomasta järjestämisestä sekä ilmaisunvapaudesta.

Kuinka monta kappaletta edellä mainittua kirjasta on julkaistu? Millä kielillä ne on julkaistu? Voiko komissio esittää kutakin jäsenvaltiota koskevat luvut? Kuinka monta kopiota se aikoo levittää tulevaisuudessa?

Onko komissio pyytänyt lakiin liittyviä neuvoja sen suhteen, häiritsevätkö Kansalaisen oppaan kaltaiset julkaisut kansanäänestysprosessia Irlannissa ja Tanskassa sekä muissa maissa, jotka saattavat järjestää esitettyä sopimusta koskevan kansanäänestyksen? Onko se Irlannin suhteen selvittänyt, rikkooko sopimukseen liittyvä ja ennen kansanäänestystä julkaistava materiaali korkeimman oikeuden vuonna 1995 McKennan asiassa tekemää ratkaisua, ja jos on, millaisia neuvoja se on saanut?

Komission jäsenen Marcelino Orejan komission puolesta antama vastaus (6. lokakuuta 1997)

Komission julkaisee kansalaisille tarkoitettuja tietoja kaikista tärkeistä yhteisöön liittyvistä kysymyksistä, politiikoista ja toimista. Kirjanen Uusi sopimus Euroopalle: kansalaisen opas, jossa selvitetään Amsterdamin sopimusluonnosta, on yksi esimerkki tästä tiedotustoiminnasta. Kirjasen tarkoituksena on antaa kansalaisille yksinkertainen, tosiasioihin perustuva yleiskuva Amsterdamin sopimuksen sisällöstä ja tavoitteista.

Tämän kirjasen julkaiseminen on olennainen osa niitä erityisponnistuksia, joiden avulla Euroopan kansalaisille pyrittiin tiedottamaan mahdollisimman nopeasti sekä selkeällä ja helposti omaksuttavalla tavalla hallitustenvälisen konferenssin tuloksista ja Amsterdamin sopimuksesta. Tämä hanke sisältyy Prince-ohjelman ja erityisesti siihen kuuluvan Rakennetaan Eurooppaa yhdessä -kampanjan tavoitteisiin.

Tällaisten julkaisujen painosmääristä päätettäessä kuullaan komission edustustoja, Euroopan parlamentin toimistoja ja muita jäsenvaltioissa toimivia yhteisön tiedotusyksikköjä. Kyseessä olevaa kirjasta painettiin 534 000 kappaletta yhteisön yhdellätoista virallisella kielellä. Painoksen jakelu oli jäsenvaltioittain seuraavanlainen:

>TABLE>

Komissioon ja Euroopan parlamenttiin Brysselissä, Luxemburgissa ja Strasbourgissa tehtäviä vierailuja varten on varattu 50 000 kappaletta. Komission kolmansissa maissa sijaitsevien edustustojen käyttöön on lisäksi varattu 20 000 kappaletta. Loppuosa on lähetetty kirjasta puhelimitse, postitse tai Internetin välityksellä pyytäneille kansalaisille. Tulevan jakelun osalta voidaan todeta, että ensimmäinen painos on käytetty miltei loppuun. Edellä mainituilta edustustoilta ja toimistoilta on jo saatu pyyntöjä toisesta painoksesta, jonka painosmäärä on yhteensä noin 902 000 kappaletta.

Kuten arvoisa parlamentin jäsen kysymyksessään huomauttaa, sen lisäksi että Amsterdamin sopimusta ei ole vielä allekirjoitettu, eivät myöskään ne jäsenvaltiot, jotka aikovat pitää kansanäänestyksen, ole vielä ilmoittaneet kansanäänestyksen tosiasiallisesta järjestämisestä tai aloittaneet niihin liittyvää prosessia kampanjoineen. Tässä tilanteessa ja punnitsematta sitä, voidaanko kansanäänestyskampanjoiden julkista rahoitusta koskevia kansallisia rajoituksia soveltaa yhteisöön tai sitä, voidaanko komission kirjanen katsoa osaksi kampanjointia, komission kirjasen tarkastelu tämänkaltaisten rajoitusten suhteen ei ole ollut ajankohtaista.

Irlannin korkeimman oikeuden McKennan asiassa 17. marraskuuta 1995 tekemä ratkaisu koski Irlannin hallituksen toimintaa. Koska kirjasen julkaisemiseen ei ole liittynyt Irlannin hallituksen toimia ja koska sen ei voida kohtuudella katsoa tukevan kampanjointia, kyseisen julkaisun tarkasteleminen McKennan asiassa annetun ratkaisun valossa ei ole tullut kysymykseen.